Mening: Min lig in rugby, krieket se geldtonnel | Maroela Media
SA Rugby. Foto: verskaf.
Rugby is wêreldwyd in 'n geldknyp. En in Suid-Afrika is ons krieket in 'n gemors waaruit hulle moeilik sal ontsnap.
Kom ons kyk eerstens na Suid-Afrikaanse rugby en ook die situasie wêreldwyd.
SA Rugby het in 2018 darem 'n klein winsie van R5 miljoen getoon. Dit is veel beter as die verlies van NZ$1,9 miljoen (sowat R18,2 miljoen) van die New Zealand Rugby Union (NZRU). Boonop maak die NZRU hulle klaar vir 'n geprojekteerde kumulatiewe verlies van NZ$30 miljoen (R285 miljoen) oor die volgende vyf jaar.
Die Kiwi's se posisie is darem nie benard nie, want hulle teer nog op die winste van die 2017 Britse en Ierse Leeus se toer. Die werklikheid is egter dat die jaar-tot-jaar-rugby, onder meer, die Super Rugby-reeks, die inkomende Julietoere en die jaareindtoere, nie standhoudende inkomste sal lewer nie.
Dit gaan net so beroerd in Brittanje. Hul bywoningsyfers is, soos in die Suidelike Halfrond, ook nie waffers nie, en die Premiership Rugby Ltd. het 'n minderheidsaandeel (27%) vir £200 miljoen (sowat R327 miljard) aan CVC Capital Partners verkoop. CVC is die voormalige eienaars van Formule 1.
Die 12 Engelse klubs het verlede jaar gemiddeld elk sowat £3 miljoen (R56 miljoen) verlies gemaak en maak staat op hul eienaars om kop bo water te hou. Die Wasps se Derek Richardson het byvoorbeeld reeds sowat £20 miljoen tot die klub bygedra. Dit is egter veel minder as die miljoene wat Saracens se eienaar, Nigel Wray, die afgelope 20 jaar aan sy klub bestee het.
Dit lyk of CVC binnekort ook 'n aandeel in die Sesnasies-reeks sal bekom.
Dit sal rugby wêreldwyd verander, ongeag die voorgenome "wêreldreeks" wat nog 'n moontlikheid is. Of Engeland dááraan sal byt vir die groot geld wat CVC in die Sesnasies sal instoot, en ook omdat Engeland teen die Sesnasies-relegasie en -promosie is, sal egter gesien moet word.
As mens bietjie verder lees, dan wonder jy hoekom daar met 'n produk volgehou word waarvoor daar vir baie groot verliese oor die volgende vier jaar geprojekteer word.
Goed, dis die taak van Suid-Afrika se krieketbeheerliggaam, Cricket South Africa (CSA) om krieket in die land aan die gang te hou, maar 'n verlies van R350 miljoen oor die volgende vier jaar maak mos nie sin nie?
Die CSA het besluit dat provinsiale krieket in die land vanaf ses na 12 spanne vermeerder sal word.
Krag teen krag sal uiteraard in die slag bly, al word dit ontken, en die huidige krieket-franshise'e sal verdwyn.
Dit gebeur in 2020.
Tans bestaan die krieketlandskap uit die ses franchise'e (Cape Cobras, Warriors, Dolphins, Knights, Highveld Lions en Titans) en 14 semiberoepspanne, die Westelike Provinsie, Boland, Suidwestelike Distrikte, Oostelike Provinsie, Grens, KwaZulu-Natal, KwaZulu-Natal Binneland, die Vrystaat, Noord-Kaap, Gauteng, Noordelikes, Oostelikes, Noordwes en Mpumalanga.
Hoekom word dit gedoen? Oor geld. Of liewer, oor groot verliese.
Die geprojekteerde verlies van R650 miljoen oor die volgende vier jaar sal hopelik na 'n verlies van R350 miljoen verminder word. Sal dit ooit weer in 'n wins omskep kan word? Wanneer? En hoe sal dit ons krieket se gehalte beïnvloed?
Daar word swaar gesteun op die Mzansi Superliga (MSL), die T20-kompetisie wat vanjaar die eerste keer gespeel is en geskoei is op die IPL, om sake te help regruk.
Die realiteit is egter dat die MSL self 'n yslike verlies tot gevolg gehad het. En ook dat soortgelyke kompetisies, met enkele uitsonderings, geldelike verliese elders tot gevolg het, met die winsgewende IPL darem hiervan uitgesluit.
Die nuwe krieketstruktuur sal ook tot gevolg hê dat die huidige franchise-spelers minder betaal sal word.
'n Uittog van ons beste spelers na groener weivelde elders is voorsienbaar.
Oud-Springbok hang sy stewels op
Ons sport to BEE or not to BEE verrig natuurlik wondere.
Met rugby wat nou professioneel is in Noord Amerika, Asia, Spanje, Duitsland en 'n hele paar ander lande sal die uitvloei van spelers uit tradisioneel sterk rugbylande net groter word. Dit gaan SA rugby ook raak.
Vandat al die knoeiery in krieket uitgekom het, en daarna ook kwotas ingestel is, doen ek nie eens die moeite om krieket te volg nie, wat nog te se van kyk. Rugby is volgende.
SA se grootste bydraende faktor is politieke inmenging.Al is dit dalk nie waar nie, voel dit as of ons na minderwaardige spelers kyk wat nie mas opkom nie. Veral die rugby toeskouers het vroee waarskuwings uitgestuur dat stadions sal leegloop sodra kwotas afgedwing word.Maar nee ore was min.